韩愈
答张彻（愈为四门博士时作张彻愈门下士又愈之从子婿）
辱赠不知报，我歌尔其聆。首叙始识面，次言后分形。
道途绵万里，日月垂十龄。浚郊避兵乱，睢岸连门停。
肝胆一古剑，波涛两浮萍。渍墨窜旧史，磨丹注前经。
义苑手秘宝，文堂耳惊霆。暄晨躡露舄，暑夕眠风棂。
结友子让抗，请师我惭丁。初味犹啖蔗，遂通斯建瓴。
搜奇日有富，嗜善心无宁。石梁平侹侹，沙水光泠泠。
乘枯摘野艳，沈细抽潜腥。游寺去陟巘，寻径返穿汀。
缘云竹竦竦，失路麻冥冥。淫潦忽翻野，平芜眇开溟。
防泄堑夜塞，惧冲城昼扃。及去事戎辔，相逢宴军伶。
觥秋纵兀兀，猎旦驰駉駉.从赋始分手，朝京忽同舲.
急时促暗棹，恋月留虚亭。毕事驱传马，安居守窗萤。
梅花灞水别，宫烛骊山醒。省选逮投足，乡宾尚摧翎。
尘祛又一掺，泪眦还双荧。洛邑得休告，华山穷绝陉。
倚岩睨海浪，引袖拂天星。日驾此回辖，金神所司刑。
泉绅拖修白，石剑攒高青。磴藓澾拳跼，梯飚飐伶俜。
悔狂已咋指，垂诫仍镌铭。峨豸忝备列，伏蒲愧分泾。
微诚慕横草，琐力摧撞筳.叠雪走商岭，飞波航洞庭。
下险疑堕井，守官类拘囹。荒餐茹獠蛊，幽梦感湘灵。
刺史肃蓍蔡，吏人沸蝗螟。点缀簿上字，趋跄閤前铃。
赖其饱山水，得以娱瞻听。紫树雕斐亹，碧流滴珑玲。
映波铺远锦，插地列长屏。愁狖酸骨死，怪花醉魂馨。
潜苞绛实坼，幽乳翠毛零。赦行五百里，月变三十蓂.
渐阶群振鹭，入学诲螟蛉。苹甘谢鸣鹿，罍满惭罄瓶。
冏冏抱瑚琏，飞飞联鶺鴒.鱼鬣欲脱背，虬光先照硎。
岂独出丑类，方当动朝廷。勤来得晤语，勿惮宿寒厅。